ওয়েব ডেস্ক: চিনদেশে নববর্ষ। তারই ঢেউ এল কলকাতা শহরে। কলামন্দিরে চাইনিজ কনসুলেটের উদ্যোগে চিনে শিল্পীদের জমজমাট নববর্ষের সাক্ষী হল একমাত্র ২৪ ঘণ্টা।
   
হ্যাপি চাইনিজ নিউ ইয়ার। নববর্ষ মানে নতুন জীবনের জয়গান। সুদূর চিনের জিয়াংশু প্রদেশ থেকে শিল্পীরা কলকাতায় উড়ে এলেন। কলামন্দিরের এই বর্ণাঢ্য অনুষ্ঠানে অসাধারণ মার্শাল আর্টের পাশাপাশি ছিল চিনের গ্রাম্য লোকনৃত্যের অপূর্ব উপস্থাপনা। আরও ছিল চোখ-ধাঁধানো জাগলিং-এর খেলা আর তাকলাগানো সব জিমন্যাস্টিক্স। এ সবই আসলে নতুনকে বরণ করার আনন্দেরই বহিঃপ্রকাশ। জানালেন চাইনিজ কনসাল জেনারেল, মা ঝানউ। তবে অবাক হওয়ার মতো বিষয়ও ছিল। অনুষ্ঠানে হঠাত্ শোনা গেল বলিউডি মোহাব্বতেঁ। বোঝা গেল চিনা মাটিতে রসদ পাচ্ছে বলিউড সংস্কৃতিও। অনুষ্ঠানের শেষে অবশ্যই ছিল চিরাচরিত, ঐতিহ্যবাহী লায়ন ডান্স, যা চিনে নববর্ষের প্রতীক। আর এভাবেই প্রাচীরকে গুঁডিয়ে দিয়ে চিন মিশল কল্লোলিনীতে।